作者:白居易
標題:潯陽歲晚，寄元八郎中、庾三十二員外
內容:閱水年將暮，燒金道未成。丹砂不肯死，白髮自須生。病肺慚杯滿，衰顏忌鏡明。春深舊鄉夢，歲晚故交情。一別浮雲散，雙瞻列宿榮。螭頭階下立，龍尾道前行。封事頻聞奏，除書數見名。虛懷事僚友，平步取公卿。漏盡雞人報，朝回幼女迎。可憐白司馬，老大在湓城。